གཉིས་པ་ཐེག་པ་ཆེན་པོའི་ལུགས་ལ།དངོས་བརྒྱུད་གང་རུང་གི་སྒོ་ནས་གདུལ་བྱ་ཐེག་ཆེན་གྱི་ལམ་དུ་བཀྲིད་པར་བྱེད་པའི་བཀའ་དྲིན་ཅན་དེ།བླ་མ་དཀོན་མཆོག་གི་མཚན་ཉིད།མཚན་གཞི།ཐེག་ཆེན་སེམས་བསྐྱེད་དང་བྱང་སེམས་སྟོན་པའི་བླ་མ་ལྟ་བུའོ།།གོང་དུ་མཚན་ཉིད་ཀྱི་ཚིག་ཟུར་དུ་ལྷག་པའི་བཀའ་དྲིན་ཅན་སྨྲོས་པ་དང་།འདིར་དེ་ལྟར་མེད་པས་ཐེག་ཆེན་ལུགས་ལ།བླ་མ་དཀོན་མཆོག་ཡིན་ན།དབང་སྐུར་རྒྱུད་བཤད་མན་ངག་གནང་བ་སོགས་བཀའ་དྲིན་སུམ་ལྡན་ཡིན་པས་ཁྱབ་པ་མི་དགོས་པར་སྣང་།དོན་གཉིས་ཕུལ་ཕྱིན་གྱི་སྐྱབས་གནས་མཐར་ཐུག་དེ།བླ་མ་དཀོན་མཆོག་གི་མཚན་ཉིད།དེ་དང་ཐེག་པ་ཐུན་མོང་གི་ལུགས་ཀྱི་སངས་རྒྱས་དཀོན་མཆོག་གཉིས་ལ་ཁྱད་པར་མེད་པར་སེམས།འོན་ཀྱང་བློ་ལྡན་དག་གིས་དཔྱད་པར་མཛོད།ཐེག་པ་ཆེན་པོའི་ལུང་རྟོགས་གང་རུང་གིས་བསྡུས་པའི་རྣམ་དཀར་གྱི་ཡོན་ཏན་དེ།བོན་དཀོན་མཆོག་གི་ངོ་བོ་ཡིན།མཚན་གཞི་ཐེག་ཆེན་གྱི་གདམས་ངག་དང་ཐེག་པ་ཆེན་པོ་བའི་རྒྱུད་ཀྱི་འགོག་ལམ་ལྟ་བུ་ཡིན།དེ་དང་ཐེག་པ་ཐུན་མོང་གི་ལུགས་ཀྱི་བོན་དཀོན་མཆོག་ལ་མུ་གསུམ་ལས་མེད་དེ།ཐེག་པ་ཆེན་པོའི་ལུགས་ཀྱི་བོན་དཀོན་མཆོག་ཡིན་ན།ཐེག་པ་ཐུན་མོང་གི་ལུགས་ཀྱི་བོན་དཀོན་མཆོག་ཡིན་པས་ཁྱབ་པའི་ཕྱིར།འཁོར་བ་འཆིང་བྱེད་ཀྱི་ཉོན་མོངས་སྤངས་པའི་རྒྱལ་སྲས་འཕགས་པ་དེ།སེམས་དཔའ་དཀོན་མཆོག་གི་མཚན་ཉིད།མཚན་གཞི་ས་བཅུ་གང་རུང་ལ་གནས་པའི་བྱང་འཕགས་རྣམས་ཡིན་ཏེ།སུམ་བརྒྱ་བ་ལས།སྒྲིབ་གཉིས་བྱང་སྦྱང་གཞན་གྱི་དོན་ལ་བརྩོན།གཤེན་རབ་སེམས་དཔའི་ཚོགས་ལ་སྐྱབས་སུ་མཆི་ཞེས་སོ།།ལུང་ཚིག་གི་བྱང་ཞེས་པ་སྦྱང་གི་འདས་ཚིག་ཡིན་པས་སྒྲིབ་གཉིས་བྱང་ཟིན་པའི་བྱང་འཕགས་མེད་སྙམ་ན།བདེན་མོད་འོན་ཀྱང་འདིའི་བྱང་ཞེས་པ་ཚོགས་སྦྱོར་གྱི་སྐབས་སུ་སྒྲིབ་གཉིས་རགས་པ་བྱང་ནས་མཐོང་སྒོམ་གྱི་སྐབས་སུ་སྒྲིབ་གཉིས་ཕྲ་བ་སྦྱོང་དང་སྦྱང་དགོས་པ་ལ་བྱེད་དོ།།ཐེག་པ་ཐུན་མོང་གི་ལུགས་ཀྱི་སེམས་དཔའ་དཀོན་མཆོག་དང་།ཐེག་ཆེན་ལུགས་ཀྱི་སེམས་དཔའ་དཀོན་མཆོག་གཉིས་ལ་ཁྱད་པར་ཡོད་དེ།ཉན་རང་འཕགས་པ་རྣམས་སྤྱིར་སེམས་དཔའ་དཀོན་མཆོག་ཡིན་ཡང་།ཐེག་ཆེན་ལུགས་ཀྱི་སེམས་དཔའ་དཀོན་མཆོག་མ་ཡིན་པ་ཤེས་སླའོ།།གཞན་སྐྱེ་བོ་ཕལ་བ་རྣམས་ནི།རི་དང་ནགས་ཚལ་སོགས་ལ་གནས་པའི་འཇིག་རྟེན་པའི་ལྷ་ལ་སྐྱབས་སུ་འགྲོ་བ་ཡིན་ཡང་།རྫོགས་པའི་སངས་རྒྱས་དོན་གཉེར་གྱི་སྐྱེས་བུའི་སྐྱབས་ཡུལ་མ་ཡིན་ཏེ།གཏན་ཚིགས་ངེས་པའི་གལ་མདོ་ལས།གཡུང་དྲུང་གནས་བཞི་མོས་འདུན་སྐྱབས་ཡུལ་མཆོག།འཇིག་རྟེན་དབང་ཕྱུག་མོས་འདུན་སྐྱབས་ཡུལ་མིན།།ཞེས་གསུངས་སོ།།འོ་ན་ཕྱི་རྒྱུད་སོགས་ལས་འཇིག་རྟེན་པའི་ལྷ་ལ་ཕྱག་འཚལ་བར་བསྟན་པ་མི་རུང་ངམ་ཞེ་ན།སྐྱོན་མེད་དེ།དཀོན་མཆོག་ལ་ཡིད་མ་ཆེས་ནས།འཇིག་རྟེན་པའི་ལྷ་ལ་བློ་འགེལ་བར་མི་རུང་བ་ཡིན་གྱི།གནས་སྐབས་སུ་དགེ་སྦྱོར་གྱི་བར་ཆད་བསལ་བ་དང་།མཐུན་རྐྱེན་བསྒྲུབ་པ་དང་།སངས་རྒྱས་ཀྱི་བསྟན་པ་སྐྱོང་བའི་གྲོགས་སུ་བཅོལ་བ་ལ་ཉེས་པ་མེད་དེ།དཔེར་ན་སྦྱིན་བདག་ལ་འཚོ་བའི་གྲོགས་འཚོལ་བའམ་སྨན་པ་ལ་ནད་གསོ་བའི་རེ་ལྟོས་བཞིན་ནོ་ཞེས་སྐབས་དང་བོ་ལས་གསུངས་སོ།།དེས་ན་སྐྱབས་ཀྱི་དམ་པ་ནི།སྔར་བཤད་པའི་ཡུལ་མཆོག་གསུམ་མམ་བཞིར་ངེས་པ་ཡིན་ཏེ།དེ་ཡང་བླ་མ་དང་སངས་རྒྱས་ལ་སྐྱབས་ནས་སྟོན་པར་ཞུས་ཏེ།བསྟན་པའི་རྗེས་སུ་ཞུགས་དགོས་ཤིང་།བོན་ལ་སྐྱབས་ནས་ལམ་དངོས་དང་བགྲོད་པའི་ཐབས་ཞུས་ཏེ།བོན་ལས་གསུངས་པའི་སྤང་བླང་གི་གནད་རྣམས་འདོར་ལེན་ཚུལ་བཞིན་བསྒྲུབ་དགོས།གཤེན་རབ་སེམས་དཔའ་ལ་སྐྱབས་ནས་སློབ་པའི་གྲོགས་ཞུས་ཏེ།དེ་དག་གི་མཛད་སྤྱོད་དང་མཐུན་པར་བསྒྲུབ་དགོས་པའི་ཕྱིར།སུམ་བརྒྱ་བ་ལས།དེ་ལྟར་སངས་རྒྱས་བོན་དང་སེམས་དཔའ་ལ།།བསྟན་པ་ལམ་དང་སྒྲུབ་པའི་གྲོགས་ཞུས་ཏེ།།རྗེས་སུ་ཞུགས་ནས་སྒྲུབ་ཅིང་བརྟེན་ནས་ནི།།ཡིད་ཆེས་བློ་གཏོད་གཞན་དུ་འགྱུར་བ་མིན།།ཞེས་གསུངས་སོ།།དེས་ན་མཐར་ཐུག་གི་སྐྱབས་གནས་ནི་སངས་རྒྱས་དཀོན་མཆོག་ཏུ་ངེས་ཤིང་།ལུང་གི་བོན་རྣམས་ཀྱང་མཐར་ཐུག་གི་སྐྱབས་གནས་མ་ཡིན་ཏེ།མཐར་ཐུག་གི་རྟོགས་པ་ཐོབ་པའི་ཐབས་ཙམ་ཡིན་པའི་ཕྱིར།ཐེག་དམན་དང་ཐེག་ཆེན་སློབ་བུའི་འགོག་ལམ་རྣམས་ཀྱང་།དེ་མ་ཡིན་ཏེ།དེ་གཉིས་ཀྱང་རང་གི་ངོ་སྐལ་གྱི་སྤང་བྱ་ཅུང་ཟད་དང་བྲལ་བས་རབ་ཏུ་ཕྱེ་བ་ཙམ་དང་སྤང་རྟོགས་གོང་དུ་འཕེལ་དགོས་པའི་ཕྱིར།ལམ་པའི་གཤེན་རབ་རྣམས་ཀྱང་དེ་མ་ཡིན་ཏེ།སྒྲིབ་གཉིས་ཅི་རིགས་ཀྱི་འཇིགས་པ་དང་བཅས་པ་ཡིན་པའི་ཕྱིར།